
A helyi önkormányzati képviselők, bizottsági tagok tiszteletdíjáról
 Vállaj Község Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés f) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el. 
1. §

Vállaj Község Önkormányzat Képviselő-testülete a képviselőnek, valamint az önkormányzat szervezeti és működési szabályzatáról szóló rendeletében meghatározott állandó bizottságok  tagjainak  tiszteletdíjat  állapít meg. 
2. §

(1) A képviselőt feladatainak ellátásáért megillető tiszteletdíj (a továbbiakban: tiszteletdíj alap) összege 14.900 forint.
(2) A képviselőt bizottsági tagság esetén megillető tiszteletdíj összege: 10.000 forint.

3. §

Az 1. §-ban meghatározott személy
 a) a tiszteletdíjáról a polgármesterhez benyújtott,  írásbeli nyilatkozat alapján lemondhat. 
b) javaslatot tehet a tiszteletdíj lemondás munkáltatói közterhekkel növelt összege erejéig Vállaj községhez köthető intézmény, civil szerveződés, karitatív tevékenység, községi rendezvény támogatására. 
4.§
(1) A testületi vagy bizottsági ülésen való akadályoztatás esetén a képviselő, illetve a bizottsági tag, az ok megjelölésével a polgármesternél, a jegyzőnél, a bizottság elnökénél szóban vagy írásban köteles jelzéssel élni. 
(2) A tiszteletdíjat egy hónapra meg kell vonni a települési képviselőtől, ha a képviselő - testületi, illetve bizottsági munkáját önhibájából elhanyagolja, két egymást követő testületi vagy bizottsági ülésen előzetes bejelentés nélkül nem vesz részt.

5.§

A Képviselő-testület e rendeletben megállapított kiadások fedezetét az önkormányzat éves költségvetésében biztosítja. 

6.§

E rendelet hatálybalépésével egyidejűleg hatályát veszti Vállaj Község Német Nemzetiségi Önkormányzata Képviselő-testületének 3/1995. (VI. 12.) KT  számú 1/2003. (II.06) KT  számú rendelettel többször módosított egységes szerkezetbe foglalt az önkormányzati képviselők tiszteletdíjának megállapításáról szóló rendelete.
  
7. §
Ez a rendelet a kihirdetés napján lép hatályba, rendelkezéseit 2016. január 1-től kell alkalmazni. 

